钦定古今图书集成/明伦汇编/氏族典/第245卷 > 张汝弼
## 钦定古今图书集成/明伦汇编/氏族典/第245卷 > 张汝弼

按《金史张汝弼传》：“汝弼，字仲佐，父元征，彰信军节度
使，元素之兄也。汝弼初以父荫补军，正隆二年，中进
士第，调沈州乐郊县主簿。世宗纳元征女为次室，是
为元妃。世宗即位于辽阳，汝弼与叔元素俱往归之，
擢应奉翰林文字，转右司员外郎。母忧去官，起复，累
迁吏部尚书，拜参知政事，进拜尚书左丞。久之，坐擅”
增诸皇孙食料，削官一阶。汝弼在病告，上谓宰相曰：
“汝弼久居执政，练习制度，颇能斟酌人材，而用心不
正。”乃罢为广宁尹。汝弼为相，不能正谏，上所欲为，则
顺而导之，所不欲为，则微言以观其意。上责之，则婉
辞以引过，终不忤之也。二十七年，薨。